钦定古今图书集成/理学汇编/经籍典/第037卷 > 《卧读书架赋》杨炯
## 钦定古今图书集成/理学汇编/经籍典/第037卷 > 《卧读书架赋》杨炯

儒有传经在乎致远，力学在乎请益。士安号于书淫，
元凯称于传癖。高眠孰可，讵贻边子之嘲；甘寝则那，
宁耻宰予之责。伊国工而尝巧，度山林以为格。既有
奉于诗书，固无违于枕席。朴斲初成，因夫美名。两足
山立，双钩月生。从绳运斤，义且得于方正；量枘制凿，
术仍取于纵横。功因期于学植，业可究于经明。不劳
于手，无费于目。开卷则气杂香芸，挂编则色连翠竹。
风清夜浅，每待蘧蘧之觉；日永春深，常偶便便之腹。
股因玆而罢刺，膺由是而无伏。庶思覃于下帏，岂遽
留而更读。其利何如，其乐只且巾遂挂于帘幌，履谁
曳于阶除。每偶草元之子，不亲非圣之书。比角枕而
嗟若，匹瑶琴而病诸。尔其临窗有风，“闭户多雪，自得
陶潜之兴，仍秉袁安之节。既幽独而多闲，遂凭兹而
高阅。读《易》则期于素隐，习《礼》则防于志悦。倘叔夜之
神交，固周公之梦绝。其始也一木所为；其用也万卷
可披。墨沼之前，谓江帆之乍至；书林之下，若云翼之
新垂。动静随于语默，出处任于挽推。必欲事于所事，
实斯焉而取斯。”因谓之曰：“尔有卷兮尔有舒，为道可
以集虚。尔有方兮尔有直，为行可以立德。济笔海兮
尔为舟航，骋文囿兮尔为足翼。吾故不知夫不可，聊
逍遥以宴息。”